62020CJ0230_INF
Presuda Suda (osmo vijeće) od 20. svibnja 2021. –BTA Baltic Insurance Company
(predmet C-230/20) (
1
)
„Zahtjev za prethodnu odluku – Uredba (EEZ) br. 2913/92 – Carinski zakonik Zajednice – Članak 195. – Članak 232. stavak 1. točka (a) – Članak 221. stavak 3. – Zajednička carinska tarifa – Naplata iznosa carinskog duga – Obavještavanje dužnika o iznosu carine – Rok zastare – Aktivacija jamčeve obveze – Prisilno izvršenje radi naplate – Razuman rok”
1.
Carinska unija – Nastanak i naplata carinskog duga – Osiguranje iznosa carinskog duga – Obavještavanja dužnika o iznosu carine u roku od tri godine od dana kad je carinski dug nastao – Pojam dužnika – Jamstvo koje sačinjava osiguranje iznosa carinskog duga – Isključenost – Rok zastare – Primjenjivost – Nepostojanje
(Uredba Vijeća br. 2913/92, kako je izmijenjena Uredbom br. 1186/2009, čl. 195. i čl. 221. st. 1. i 3.)
(t. 35.-38. i t. 1. izreke)
2.
Carinska unija – Nastanak i naplata carinskog duga – Obveza država članica da poduzmu sve propisane mogućnosti prema važećem zakonodavstvu radi naplate carina – Doseg – Izvršenje – Aktivacija jamčeve obveze – Uključenost
(Uredba Vijeća br. 2913/92, kako je izmijenjena Uredbom br. 1186/2009, čl. 232. st. 1. t. (a), al. 1. i 2.)
(t. 42., 43. i t. 2. izreke)
3.
Pravo Europske unije – Načela – Pravna sigurnost – Doseg – Naplata carinskog duga – Aktivacija jamčeve obveze – Poštovanje razumnog roka zastare
(Uredba Vijeća br. 2913/92, kako je izmijenjena Uredbom br. 1186/2009)
(t. 47., 48. i t. 3. izreke)
Izreka
1.
Članak 195. Uredbe Vijeća (EEZ) br. 2913/92 od 12. listopada 1992. o Carinskom zakoniku Zajednice, kako je izmijenjena Uredbom Vijeća (EZ) br. 1186/2009 od 16. studenoga 2009. o uspostavi sustava oslobođenja od carina u Zajednici, treba tumačiti na način da se jamac carinskog duga iz tog članka ne može kvalificirati kao „dužnik” u smislu članka 221. stavka 3 Uredbe br. 2913/92, kako je izmijenjena Uredbom br. 1186/2009, te se, stoga, na navedenog jamca ne može primjenjivati rok zastare od tri godine od dana nastanka carinskog duga predviđen tom odredbom.
2.
Članak 232. stavak 1. točka (a) Uredbe br. 2913/92, kako je izmijenjena Uredbom br. 1186/2009, treba tumačiti na način da se obveza država članica predviđena u toj odredbi da poduzmu sve propisane mogućnosti prema važećem zakonodavstvu za osiguranje naplate tog duga, primjenjuje ne samo na dužnika, nego i na jamca, i da se potonjeg dakle, na temelju navedenog članka 232. stavka 1. točke (a) može smatrati osobom protiv koje je usmjereno prisilno izvršenje i na koju se primjenjuju pravila države članice, uključujući i ona koja se odnose na rokove, u području izvršenja.
3.
Pravilo koje proizlazi iz načela pravne sigurnosti, a u skladu s kojim treba poštovati razumni rok zastare, treba tumačiti na način da se primjenjuje na tužbu podnesenu protiv jamca kako bi se osigurala naplata carinskog duga.
(
1
)	SL C 255, 3. 8. 2020.